Rijeka, 29. listopada 2020.g.

**OBJAVA ZA MEDIJE**

**UMJETNIČKI RADOVI NA TEMU ULOGE OTPADA I KONZUMERIZMA**

**U GALERIJI SKC I NA ULICAMA RIJEKE**

**Ove subote, 31. listopada u Galeriji SKC, u Kružnoj ulici u Rijeci, od 19.00 sati otvara se umjetnička izložba *Re-Start Experience*,** **španjolskog kustoskog kolektiva SOMAMA, u okviru programa Rijeke 2020 – Europske prijestolnice kulture.** Izložba će biti otvorena svakodnevno do 13. studenog od 15 do 20 sati, uz slobodan ulaz. Usto, **na ulicama i trgovima Rijeke, u sklopu istog programa, bit će postavljeno devet privremenih umjetničkih instalacija**.

Propitujući suvremene probleme okoliša, **umjetnički radovi ističu ulogu otpada i konzumerizma te načina na koji pojedinačne navike imaju utjecaja na dobrobit okoliša**. Polazeći od koncepta 3R – Reduce, Reuse, Recycle, **izložba predstavlja radove koji inspiriraju, nude alternativu te stvaraju prostor za kreativno iskorištavanje otpada, uz zadržavanje dijaloga s načelima održivosti**.

*- Glavna ideja ove izložbe kao i cijelog projekta ima za cilj potaknuti ljude da razmisle o temi otpada i okoliša te da se svi zajedno zapitamo što mi kao pojedinci možemo napraviti kako bismo popravili situaciju*, rekla je u najavi programa kustosica **Sofia Cartuccia** iz španjolskog kolektiva SOMAMA, koji čine još i **Mara Florean** te **Marianne Schädler.**  
*- Kroz umjetnost želimo potaknuti ljude da osvijeste činjenicu da svatko od nas svojim djelovanjem može napraviti razliku. Radovi su inspirirani idejama doma, supermarketa, šume i mora, okoliša koji je svima nama poznat i dio je svakodnevnice s kojom se možemo identificirati. Smatrale smo da bi to mogla biti dobra polazišna točka osvještavanja ljudi da taj poznati okoliš svojim pozitivnim angažmanom pokušaju zaštititi,* naglašava Cartuccia.

Na izložbi će se predstaviti **mlade umjetnice i umjetnici Ivana Barić, Lea Čepić, Josip Knežević, Ana Maria Maravić, Lucija Marin, Nicol Načinović, Anna Orbanić, Sara Orbanić, Goran Pavić i Veronika Šindilj**. Do subote, 31. listopada i publika se poziva na prisustvovanje stvaranju izložbe te će za to vrijeme Galerija SKC biti pretvorena u otvoreni atelje. To je prilika za upoznati umjetnice i umjetnike, umjetničke koncepte te saznati više o sirovinama koje se mogu iskoristiti iz otpada, a sve će kulminirati s premjernim otvaranjem izložbe radova, instalacija i performansa 31. listopada. Usto, Kroz cijelo vrijeme trajanja izložbe, do 13. studenog, posjetitelji će moći sudjelovati u interaktivnim edukativnim aktivnostima koje će ih voditi kroz 7 tipova plastike, a u konačnici će rješavanjem zagonetki moći sudjelovati u dovršetku jedne od sudioničkih instalacija.

*- Projekt Re-Start Experience dio je programa Europske prijestolnice kulture, a izabran je putem Javnog poziva 2019. godine,* pojasnio je **Bernard Koludrović**, savjetnik za programe RIJEKE 2020.   
*- Primjerice kroz projekte kao što su Ri:Use koji je pokrenula Molekula i Riperaj koji je pokrenulo KD Čistoća vidljivo je da se i među građanima Rijeke sve više razvija trend iskorištavanja otpada odnosno reprimjene materijala. Glavna poruka ovog projekta je da je otpad nešto s čime se moramo suočiti, to je istovremeno ekološki politički i ekonomski problem, a ovaj projekt na kreativan način želi potaknuti ljude na razmišljanje kako pristupiti toj problematici*, kaže Koludrović.

Program *Re-Start Experience* razvio se kroz suradnju kolektiva **SOMAMA**, zatim studentica i studenata te alumnija **Akademije primijenjenih umjetnosti u Rijeci**, uz veliku podršku **Studentskog kulturnog centra i KD-a Čistoća.**

*- Drago mi je što smo zahvaljujući projektu Europske prijestolnice kulture mogli sudjelovati u jednom ovakvom projektu koji tematizira važan problem s kojim se kao društvo suočavamo i drago mi je što nam se SOMAMA obratila za partnerstvo. Svaki projekt koji promišlja otpad na neki drugi način, a ne isključivo kao smeće za nas je zanimljiv i izazovan, a to između ostaloga dobro korespondira s našom idejom Riperaja koji je primarno orijentiran prema ideji održivog gospodarenja otpadom*, naglasio je **Milan Zagorac**, ekspert za korisničku podršku KD Čistoća.

**Privremene umjetničke instalacije na ulicama i trgovima grada**  
  
Osim u Galeriji SKC, zahvaljujući kolektivu SOMAMA, **na ulicama i trgovima centra Rijeke do 9. studenog bit će postavljeno i devet privremenih umjetničkih instalacija tj. umjetnina stvorenih od otpadnog materijala** i to na sljedećim lokacijama: na autobusnoj stanici **na Fiumari** u smjeru istoka, na autobusnoj stanici **u Adamićevoj ulici** kod kućnog broja 26, na **autobusnoj stanici Riva**, na **križanju Rive i Splitske ulice**, na autobusnom kolodvoru **Žabica**, **u Parku Nikole Hosta**, **u Parku Vladimira Nazora**, **u Krešimirovoj ulici** na ulazu u kompleks Benčić te **na Trgu Podhumskih žrtava** ispred Građevinske škole.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42